**Програма „Медийна и информационна грамотност в обществените библиотеки”**

Програмата урежда условията, реда и критериите за предоставяне на средства по чл. 1, ал. 5, т. 5.1.2 от Закона за държавния бюджет на Република България за 2024 г. и в изпълнение на чл. 14 от ПМС № 13 от 29 януари 2024 г. за изпълнението на държавния бюджет на Република България за 2024 г. за финансиране на проекти на държавни и културни организации и структури с цел създаване и развитие на културни продукти.

1. **НЕОБХОДИМОСТ ОТ ПРОГРАМАТА**

Библиотеките традиционно са възприемани като място за учене през целия живот. Те имат капацитет и достатъчно ресурс да участват в програми за информационна грамотност, както и да развиват свои такива. Библиотеките имат много широк кръг от ползватели на услугите си - от деца до възрастни хора и по този начин имат възможност да развият информационна грамотност в цялата общност. Съвременните условия на бързо технологично развитие, поколенческите характеристики на обучаемите, навлизането на изкуствения интелект в съвременното общество и др. повишават изискванията към библиотеките – към начина на тяхното функциониране, оборудване и не на последно място – персонал.

Съгласно Закона за обществените библиотеки, чл. 2 и чл.3: Обществените библиотеки са образователни, информационни и културни институти с национално и местно значение, които събират, обработват, организират, съхраняват и предоставят за обществено ползване печатни и други произведения и информация, включително за книжовното и литературното културно наследство. Обществените библиотеки осигуряват правото на гражданите на равноправен и свободен достъп до библиотечно-информационното обслужване. Те съдействат за изграждането на гражданското и информационното общество. Обществената библиотека има разнообразни потребители и потенциал да достигне до всички напречни секции на своята общност от деца до възрастни хора, както и до малцинствени групи и образователни и професионални нива и по този начин има възможност да развие информационна грамотност в цялата общност.

Тъй като информационната грамотност е умение за цял живот, обществените библиотеки са местата, които предлагат постоянна подкрепа на лицата за развитието на такъв тип умения с оглед и на непрекъснатото развитие на технологиите и начините на достъпване на информация в съвременното общество.

Програмата за информационна грамотност ще даде възможност на обществените библиотеки в Република България да разработят свои собствени програми и дейности за широката общественост.

1. **ЦЕЛИ НА ПРОГРАМАТА**

Целта на програмата е да подпомогне развитието на обществените библиотеки като център за информационна грамотност. В информационното общество, в което живеем именно библиотеките са пресечната точка между хората – информацията – грамотността и като културна институция, с отворен достъп до култура и до образование. Място, на което гражданите могат напълно безплатно да развиват своите умения и надграждат своите знания.

Настоящата програма се реализира в изпълнение на разпоредбите на чл.1, ал.5, т.5.1.2 от ЗДБРБ за 2024 г., като разпредели предвидените средства за дейности на обществените библиотеки, чрез механизъм, който гарантира равнопоставеност и прозрачност. Този механизъм ще се реализира чрез публично обявена на интернет страницата на Министерството на културата процедура по провеждане на конкурсен принцип чрез подаване на проектни предложения, след края на която резултатите от нея ще се обобщят и ще се публикува обобщен отчет на програмата отново на страницата на Министерството на културата.

Библиотеката има разнообразни потребители и потенциал да достигне до всички напречни секции на своята общност от деца до възрастни хора, както и до малцинствени групи и образователни и професионални нива и по този начин има възможност да развие информационна грамотност в цялата общност.

1. **ОЧАКВАНИ РЕЗУЛТАТИ**

Подобрен достъп до информационни масиви и бази данни в библиотеките;

Формиране на центрове за надграждащо обучение на възрастни и деца по информационна и медийна грамотност;

Повишени компетенции на библиотечните служители за използване на съвременни информационни технологии;

Повишен интерес към прояви, организирани от библиотеките.

1. **ОБХВАТ НА ПРОГРАМАТА**

Национален обхват- Програмата обхваща Национална библиотека „Св. Св. Кирил и Методий“; регионални библиотеки и общински библиотеки, на територията на Република България.

1. **БЮДЖЕТ НА ПРОГРАМАТА**

Общ бюджет на програмата: 800 000 лв.

1. **МЕХАНИЗЪМ ЗА РАЗПРЕДЕЛЕНИЕ НА СРЕДСТВАТА:**

Финансирането на кандидатите по програмата се извършва 100% авансово от общината на база одобрени от Министерство на културата проекти.

По Програмата няма изискване за съфинансиране на проектите.

Максимален размер на финансиране на един проект е до 20 000 лв.

Финансовите средства за реализиране на дейностите по програмата се предоставят от централния бюджет, в рамките на приетите разходи по чл. 1, ал. 5.1.2 от Закона за държавния бюджет на Република България за 2024 г. на съответната община, за Национална библиотека „Св. св. Кирил и Методий“ – от бюджета на Министерство на културата.

Финансирането и отчитането на дейностите се извършва от общините; на Национална библиотека „Св. св. Кирил и Методий“ – от Министерство на културата.

При неизпълнение на проектите и неприемане на отчета на бенефициента, средствата се връщат в държавния бюджет.

# ДОПУСТИМИ КАНДИДАТИ

Бенефициенти по Програмата могат да бъдат Национална библиотека „Св. Св. Кирил и Методий“; регионални библиотеки и общински библиотеки, на територията на Република България.

Допуска се привличането на партньори за изпълнение на предвидените в проектното предложение дейности: общини, културни институти, неправителствени организации, обучителни центрове/ организации, медии.

1. **ДЕЙНОСТИ, ДОПУСТИМИ ЗА ФИНАНСИРАНЕ**

Дейностите, допустими за финансиране, съответстват на предвиденото в чл.27, т. 7 и т.8 на Закона за обществените библиотеки.

**Дейност 1. Разширяване на възможностите за предоставяне на безплатен достъп до бази данни чрез организиране и провеждане на обучения**

* 1. Обособяване на пространства за провеждане на обучителни занятия;
  2. Придобиване на техника, софтуер, програмни продукти и приложимите лицензи за провеждане на обучения;
  3. Разработване и прилагане на обучителни програми за граждани със свободен достъп, съгласно предвидени в проекта правила.

**Дейност 2 Провеждане на обучения**

**2.1** **Провеждане на обучения за информационна и медийна грамотност на възрастни**

2.1.1. Разработване на програми за обученията;

2.1.2. Разработване и изготвяне на обучителни материали;

2.1.3. Подготовка и организация на обученията;

2.1.4. Придобиване/ разработване на програмни продукти, видео и др. обучителни материали;

2.1.5. Изготвяне на график на обученията, кампания за информиране за достъпа до провежданите обучения;

2.1.6. Провеждане на обученията, съгласно изготвения график;

2.1.7. Документиране и отчитане;

**Тематичен обхват на обученията:**

* информационна грамотност – развиване на комплекс от способности за формулиране на търсене, оценяване и използване на информацията, според нуждите на информационното търсене;
* цифрова грамотност – развиване на способности за достъп, управление, разбиране, интегриране, комуникация, оценка и създаване на информация безопасно и по подходящ начин чрез цифрови технологии;
* медийна грамотност – познаване на видовете медии и тяхното функциониране формиране на умения за критично мислене към посланията, знаците и символите, предавани чрез масмедиите; разпознаване форми на дезинформация, пропаганда и новини на базата на лъжи;
* визуална грамотност – развиване на способности, които позволяват на човек ефективно да намира, интерпретира, оценява, използва и създава изображения и визуални материали;
* изследователски и библиотечни умения – работа с информация, търсене, източници, цитиране. Подобряване цифровите умения на гражданите. Обучение за работа с библиотечни бази данни и как те могат да бъдат полезни в ежедневието;
* информационна етика - авторско право, сигурност и поверителност.

**2.2. Провеждане на обучения за информационна и медийна грамотност за деца**

**Тематичен обхват на обученията:**

* работилници за работа с източници, за разпознаване на фалшиви новини;
* сформиране на клубове - млад журналист, млад дизайнер, млад библиотекар;
* изкуствен интелект – запознаване със софтуерите, ползите и вредите от използването на дигиталното съдържание за целите на изкуствения интелект.

**Дейност 3. Проучвания и провеждане на форуми за информационна грамотност**

**Тематичен обхват на обученията:**

* провеждане на тематични проучвания на потребителските интереси чрез анкети сред читателите на библиотеките;
* провеждане на кръгли маси и семинари по проблемите на информационната грамотност, насочени към учители и учениците от основен и среден курс, както и студенти.

**Дейност 4. Квалификация на библиотечния персонал**

Обучение

**Тематичен обхват:**

* обучение, свързано с разбирането на предизвикателствата на грамотността;
* обучението за използване на ИКТ за развитие и поддържане на умения за ограмотяване и преподаване на цифрови умения – повишаване на цифровите умения на всички библиотечни специалисти, което ще помогне на сектора да премине в цифровата ера и да се научи да реагира на новите продукти, в резултат на постоянното развитие на технологиите.

1. **НЕДОПУСТИМИ ДЕЙНОСТИ:**

Дейностите и средствата по програмата не могат да дублират дейности и средства с еднакво предназначение по други национални програми за развитие на образованието, друго национално финансиране, фондовете на Европейския съюз, както и други донорски програми, което се декларира от съответния бенефициент, подал проектно предложение/искане за финансиране.

Декларацията за недопускане на двойно финансиране е задължителен реквизит към документацията за кандидатстване. Тя се попълва по образец, утвърден от Министерство на културата, от директора на библиотеката, която кандидатства за финансиране по програмата.

Не се подпомагат финансово проекти, които:

* могат да доведат до уронване авторитета на българската държава или на нацията;
* приканват към война, расизъм, прояви на национализъм, религиозна омраза и национален сепаратизъм;
* насърчават към прояви на дискриминация;
* пряко или непряко подстрекават към агресия и пропаганда от политически или религиозен характер;
* имат аморално съдържание и са свързани с нетрадиционни за обществото етични, морални и нравствени схващания/норми;
* съдържат несъответствия на данните, попълнени във формуляра за кандидатстване (Приложение № 1) и тези в бюджета (Приложение № 2);
* имат неизпълнени договорни задължения към Министерство на културата.

1. **ДОПУСТИМИ РАЗХОДИ**

Административни разходи, свързани с управлението на проекта (възнаграждения на членовете на екипа);

Разходи за закупуване на специализирани материали и техника /при необходимост/ за нуждите на проекта;

Разходи за обособяване или пригодяване на налични обучителни бази или подходящи помещения/ пространства в библиотеките за обучения с използване на необходимата техника;

Разходи за придобиване на техника, софтуер, програмни продукти и приложимите лицензи за провеждане на обучения;

Разходи за възнаграждения на обучители;

Разходи за разработване на дигитални помагала и анкети, свързани с планираните обучения/ събития.

**11. НЕДОПУСТИМИ РАЗХОДИ ЗА ФИНАНСИРАНЕ:**

1. Консумативни разходи — телефонни разходи, абонамент за интернет услуги, вестници и списания, канцеларски материали и офис консумативи,

2. Разходи с представителни цели (посрещане, престой и изпращане на гости и делегации, нощувки, консумация на храна и напитки, организиране на делови срещи, развлекателни събития, екскурзии), банкови такси и др. еквивалентни;

2. Разходи за текуща дейност, ремонт и поддръжка на сгради, покриване на режийни разноски, данъци, такси и др. еквивалентни;

1. **СРОК ЗА ИЗПЪЛНЕНИЕ**

Срокът за финансиране на проектите по Програмата е 15 декември 2024 година. Изпълнението на дейностите по програмата ще продължи до 31 юли 2025 година.

1. **РЕД ЗА КАНДИДАТСТВАНЕ**

След одобрение програмата се публикува на електронната страница на Министерство на културата. Бенефициентите подават заявления за кандидатстване с проект по образец.

1. Заявителите имат право да кандидатстват за финансиране с един проект за две или повече дейности по двата раздела на програмата.

2. За кандидатстване за финансиране се подават следните документи:

* 1. попълнен формуляр за кандидатстване по образец (Приложение № 1);
  2. бюджет на проекта по образец (Приложение № 2);
  3. декларация по образец, за липса на двойно финансиране съгл. т. 9 от Програмата (Приложение № 3)**;**
  4. декларация по образец, за липса на финансови задължения (Приложение № 4);
  5. декларация за партньорство /ако е приложимо/ - Приложение № 5;

1. Документите за кандидатстване се подават на хартиен носител и/или по електронен път на Портала, посочен в обявата;
2. Проектите се подават в посочения в обявата срок и се регистрират в деловодството на Министерство на културата в деня на постъпването.
3. Със заповед на министъра на културата се назначава Техническа комисия за извършване на проверка за допустимост на подадените проекти, като се определя срок на работата на комисията.
4. Комисията се ръководи от председател и се състои от:
   1. двама представители на съответната специализирана дирекция;
   2. представител на дирекция „Бюджет и финансово-счетоводни дейности“ и
   3. представител на дирекция „Правнонормативна дейност и публични

предприятия“.

1. Оценката на проектите се извършва, като всеки член на комисията оценява проектите чрез оценъчна карта (Приложение № 6), по критериите на Програмата.
2. При установяване на нередовности и непълноти в някои от документите председателят на техническата комисията изпраща писмено уведомление на посочената от кандидата електронна поща за представяне на съответните документи в срок от 5 (пет) работни дни от датата на получаване на уведомлението.
3. При неотстраняване на нередовностите и непълнотите в указания срок, кандидата не преминава към по-нататъшно разглеждане в следващия етап на конкурсната процедура.
4. Допуснатите и недопуснатите за участие проекти, както и причините за тяхното недопускане се посочват в протокол, изготвен от комисията по т.6.
5. Председателят на комисията предлага на министъра на културата да утвърди протокола по т.10.
6. В 3-дневен срок от утвърждаването на протокола, информацията за одобрените и неодобрените кандидати се публикува на официалната интернет страница на Министерство на културата.
7. Със заповед на министъра на културата се назначава Експертна комисия, която се състои от нечетен брой членове, включително и председател, от които:
   1. трима представители на съответната специализирана дирекция
   2. един представител на дирекция „Бюджет и финансово-счетоводни дейности“
   3. при необходимост външни експерти – специалисти в областта на нематериалното културно наследство, читалищното и библиотечното дело;
   4. резервни членове.
8. Лицата, които не са служители на Министерството на културата, получават възнаграждение за участието си в експертната комисия, освен ако в закон не е предвидено друго.
9. Членовете на двете комисии нямат право да разгласяват факти и обстоятелства, свързани с разглежданите проекти, за което подписват декларация за конфиденциалност по образец, съгласно Приложение № 8;
10. Член на експертната комисия, който е служител на кандидатстваща организация или институт или е свързано лице по смисъла на §1, т. 3 от Допълнителните разпоредби на Данъчно-процесуалния кодекс, не присъства и не дава оценка при разглеждането на проект, представен от тази организация или институт, за което подписва декларация (Приложение № 9);
11. Заседанията на Експертната комисия се насрочват от председателя на комисията в едномесечен срок от крайната дата за подаване на заявленията.
12. При извънредни обстоятелства заседанията могат да бъдат провеждани онлайн.
13. Най-малко три дни преди датата на заседанието на Експертната комисията, специализираната дирекция осигурява възможност на членовете на комисията да се запознаят с допуснатите за разглеждане проекти.
14. За редовни се смятат заседанията на Експертната комисията, на които присъстват най-малко две трети от нейните членове.
15. Експертната комисия оценява проектите, допуснати до разглеждане от Техническата комисия, чрез оценъчна карта (Приложение № 7), по критериите на Програмата.
16. Всеки член на комисията дава от 1 до 5 точки за всеки от посочените критерии.
17. Средната обща оценка на всеки проект се формира от общия брой дадени точки, разделени на броя на членовете на комисията, които са оценили съответния проект. Оценката се закръгля до втория знак след десетичната запетая.
18. Финансират се проекти, получили над 20% от максималния брой точки за проект.
19. Финансовите средства се разпределят по реда на класиране до изчерпване на определения бюджет за съответната сесия или с достигане на минималния изискуем брой точки.
20. Кандидатстващите проекти се разглеждат по реда на постъпването им.
21. Заседанията на Експертната комисия приключват с протокол, който съдържа:
    1. списък на проектите, предложени за финансиране в табличен вид, с посочени получени точки и определена сума за финансиране;
    2. списък на проектите в табличен вид, за които не се предлага финансиране, с посочени получени точки.
22. В три дневен срок от датата на подписване на протокола, комисията изготвя доклад за дейността си до министъра на културата, в който се описват постъпилите предложения, взетите решения, класираните и некласирани предложения.
23. Резултатите от конкурсната сесия се обявяват на интернет страницата на Министерството на културата в 3-дневен срок след утвърждаване на протокола по т.27.
24. След утвърждаване на протокола от министъра на културата с одобрените проектни предложения се изготвя проект на ПМС за предоставяне на средствата от държавния бюджет, под формата на допълнителен трансфер за други целеви разходи по бюджетите на общините за финансиране на дейностите по Програмата, чрез изпълнение на проекти с бенефициенти регионалните и общински библиотеки и за одобряване на допълнителни разходи по бюджета на Министерство на културата за Национална библиотека „Св. св. Кирил и Методий”.
25. **КРИТЕРИИ ЗА ОЦЕНКА НА ПРОЕКТИТЕ**
    1. Опит и капацитет на кандидата;
    2. Съответствие и обосновка на проектното предложение – ясна връзка между поставените цели на проекта, предложените дейности и очакваните резултати.
    3. Финансова обосновка и бюджет на проекта- доколко необходими и финансово обосновани са категориите разходи;
    4. Проектът предвижда дейности за насърчаване на медийната грамотност сред младите хора и възрастните в България, чрез използване на обществените библиотеки като центрове за информация и обучение;
    5. Проектът допринася за подобряване уменията за възприемане на информационния медиен поток и формиране на устойчивост срещу дезинформацията в българското общество;

**14. ОТЧИТАНЕ И КОНТРОЛ**

Одобрените за финансово подпомагане кандидати, отговарят за цялостната подготовка и изпълнение на дейностите, съгласно изискванията на настоящата програма. Бенефициентите се задължават във всички рекламни (печатни и аудио-визуални) материали, печатни и електронни информационни текстове (вкл. социални мрежи), прессъобщения и медийни изяви да популяризират участието и подкрепата на Министерството на културата.

Бенефициентите изготвят доклади за изпълнението на дейностите до кметовете на съответната община, придружен от копия на първичните счетоводни документи, заверени „Вярно с оригинала”, за реализираните по програмата разходи, в едномесечен срок след приключване на дейностите по проекта.

Индикатори за отчитане:

* + Съответствие на съдържателния отчет с изпълнените дейности по проекта;
  + Съответствие на финансовия отчет и изразходваните средства;
  + Ефективност на проекта и постигнатите резултати;

Кметовете на общини изпращат до Министерство на културата доклад за изпълнение на Програмата, с копие на отчетните документи. Докладите трябва да включват съдържателен отчет и финансов отчет за изразходване на средствата.

Национална библиотека „Св. Св. Кирил и Методий“ предоставя съдържателен отчет и финансов отчет за изразходване на средствата на Министерство на културата.

Средствата по програмата се използват целево за изпълнение на дейностите по конкретните проекти и не се допуска тяхното разходване или пренасочване за финансиране на други проекти на бенефициента.

При отчитане на изпълнението се прилагат разпоредбите на Закона за държавния бюджет на Република България за 2024 г., Закона за публичните финанси, Закона за счетоводството, всички действащи правни актове, свързани с ефективното управление на публични финанси и утвърдени от културните институти и/или общинските системи за финансово управление и контрол.

Обобщените резултатите от изпълнението на програмата се публикуват на интернет страницата на Министерството на културата.